মুম্বইয়ে ভিড়ের চাপে ট্রেন থেকে পড়ে মৃত ৫!

ওয়েব ডেস্ক: মুম্বইয়ে (Mumbai) ট্রেনে ভিড়ের চাপে প্রাণনাশ। সোমবার সকালে অত্যধিক ভিড়ের চাপে ট্রেন থেকে পড়ে গিয়ে মৃত্যু হয়েছে পাঁচজনের। আহত হয়েছেন অনেকেই। সেন্ট্রাল রেলওয়ের (Central Railway) ট্রেনটি ছত্রপতি শিবাজি মহারাজ টার্মিনাস অভিমুখে যাচ্ছিল। ট্রেন যখন দিভা এবং কোপার রেলস্টেশনের মাঝে তখনই ঘটে ওই দুর্ঘটনা।

আরও পড়ুন: ৫০০ টাকার নোট বাতিল করা হোক, দাবি চন্দ্রবাবু নাইডুর

খবর পেয়েই ঘটনাস্থলে ছুটে আসেন রেল পুলিশ এবং রেলের আধিকারিকরা। প্রাথমিকভাবে অনুমান, প্রচণ্ড ভিড় ছিল ট্রেনে। অনেক যাত্রী ট্রেনের দরজায় ঝুলছিলেন। ভিড়ের চাপে বেশ কয়েকজন পড়ে যান। আহতদের কালওয়ার একটি হাসপাতালে নিয়ে যাওয়া হয়, সেখানে পাঁচজনকে মৃত বলে ঘোষণা করেন চিকিৎসকরা। মৃতদের বয়স ৩০ থেকে ৩৫-এর মধ্যে, তাঁদের পরিচয় জানার প্রক্রিয়া চলছে।